Az állampolgári jogok országgyűlési biztosának
Jelentése
az OBH 6139/2003. számú ügyben
(Kapcsolódó ügyek: OBH 1068/2004; 1073/2004; 1297/2004; 1298/2004)

Előadó: dr. Sipos Beáta

Az eljárás megindulása
Az elmúlt időszakban több beadvány érkezett hivatalomhoz, amelyekben a panaszosok a Fővárosi Önkormányzat Sümeg-Darvastói Foglalkoztató Intézetének működését sérelmezték. A beadványtevők azt kifogásolták, hogy az Intézet igazgatójának jogviszonyát megszüntették, továbbá, hogy a nevelők fenyegetik az intézeti gyerekeket, akik a korábbi igazgató távozása óta panaszaikat nem merik senkivel megosztani. Ugyanakkor az egyik - nevének elhallgatását kérő - panaszos arról számolt be, hogy ez év januárjában a nevelők bántalmazták.
A panaszosok összefüggésbe hozták kifogásaikat az intézményben történt vezetőváltással és jelezték, hogy ezt követően érezték magukat fenyegetettségben.
A rendelkezésünkre álló dokumentumok szerint az intézet korábbi igazgatójának a munkaviszonya 2003. december 31-én közös megegyezéssel szűnt meg. Ezt megelőzően, a tavalyi év során több panaszbejelentés érkezett a fenntartóhoz az otthon szakmai vezetői és dolgozói részéről, melyek az igazgató szakmai munkáját bírálták.
Az eljárásomra vonatkozó törvényi rendelkezések alapján a munkaviszony megszüntetésével kapcsolatos döntést felülbírálni, ill. vizsgálni - hatásköröm hiányában - nem áll módomban, tekintettel azonban arra, hogy a hozzám intézett beadványok alapján felmerült az Alkotmányban deklarált emberi méltósághoz, valamint a lehető legmagasabb szintű testi, lelki egészséghez való jog sérelmének a gyanúja, vizsgálatot rendeltem el.
Ezzel egyidejűleg az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 18. § (3) bekezdése alapján felkértem a Veszprém Megyei Közigazgatási Hivatal vezetőjét a fenti panaszok és az intézmény működésének vizsgálatára. 

Az ügy jogszabályi háttere
- 1993. évi III. törvény a szociális igazgatásról és szociális ellátásokról
- 1/2000. (I.7.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről
- 9/1999. (XI.24.) SzCsM rendelet a személyes gondoskodást nyújtó szociális ellátások igénybevételéről
- 188/1999. (XII.16.) Kormányrendelet a személyes gondoskodást nyújtó szociális intézmény és falugondnoki szolgálat működésének engedélyezéséről, továbbá a szociális vállalkozás engedélyezéséről
- 30/1993. (VIII.1.) Főv. Kgy. rendelet a Fővárosi Önkormányzat fenntartásában lévő személyes gondoskodást nyújtó szakosított szociális intézmények formáiról, azok igénybevételéről

Az érintett alkotmányos jogok
2. § (1) A Magyar Köztársaság független, demokratikus jogállam.
54. § (1) A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani.
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.

A tényállás és a vizsgálat megállapításai
A jelentésem megállapításai a Veszprém Megyei Közigazgatási Hivatal munkatársai által lefolytatott helyszíni vizsgálatok megállapításain alapulnak.
Az Értelmi Fogyatékosokat Foglalkoztató Intézet 1983. november 11. óta működik a Fővárosi Tanács, illetve a Fővárosi Önkormányzat fenntartásában. Az intézmény jelenleg 242 férőhelyen biztosít ellátást a 18. életévüket betöltött felnőtt, enyhe és közepesen súlyos értelmi fogyatékos fiatalok számára. Az otthonban az ápolás-gondozás mellett a lakók foglakoztatása is megoldott. A rendszeres munkafoglalkoztatás tartalmas szabadidős tevékenységgel egészül ki. Az intézetben élők napi 6-8 órát dolgoznak a képességeiknek megfelelő munkahelyeken. Az enyhe fokban sérült értelmi fogyatékos lakók „külső munkahelyeken”, az otthonon kívül (például kórházban) integrált foglalkoztatásban vesznek részt. Az intézményen belüli munkavégzés egyik formája a „műhelyfoglalkoztatás”, a másik pedig az intézmény működtetésében való részvétel az ún. házkörüli tevékenység. A lakók az elvégzett munkájukért munkabérben, illetve munkajutalomban részesülnek.
A munkavégzés mellett biztosított a szabadidő hasznos eltöltése is; a lakók szinten tartó foglalkoztatások, kulturális, és sport programok közt választhatnak. Ezen felül a gondozottak a Speciális Olimpiai játékok rendszeres résztvevői, melyeken kiváló eredményeket érnek el.
A fogyatékkal élő fiatalok 16 db „Félúton Házban” és három pavilonban laknak. A Félúton Házak családi házak, ahol a lakók felügyelet mellett magukról gondoskodnak. A lakóházak olyan kétlakásos ikerházak, ahol egy lakrészben négy fő él. Egy lakóegység két lakószobából, egy nappaliból, egy teakonyhából és egy fürdőszobából áll. Egy lakószobában két személyt helyeznek el. A szobákat lakóik saját igényeiknek megfelelően díszítik, rendezik be, így szinte valamennyi szobában van tv, rádió, sőt videó is. A személyes használati tárgyakat külön szekrényekben helyezhetik el.
A gondozottak számára az intézmény biztosítja a meleg ételt, és mivel a konyha a Félúton Házaktól viszonylag messze van, ezért ezekhez közel építettek egy melegítő konyhát is. Ezen felül természetesen a teakonyhákban saját maguknak is készítenek ételeket a gondozottak.
A Félúton Házakon kívül a lakók elhelyezésére három épület szolgál. Ezekből kettő teljesen új, bennük négy ágyas szobákat alakítottak ki. Mindenkinek külön szekrény áll a rendelkezésére, a szobákban televízió, rádió is üzemel. Az épületek kétszintesek. Minden szinten található egy közösségi helyiség, amelyeket a lakók munkái díszítenek. Szintenként alakították ki a fürdőhelyiségeket, valamint a mosókonyhákat, a tárolókat és a melegítő konyhákat is. 
Az akadálymentes közlekedés megoldott, az épületekben liftek működnek. A külön álló épületeket közlekedő folyosók kötik össze. Az emeleti összeköttetést biztosító körfolyosó jelenleg még nyitott, azonban ennek beépítésére a közeljövőben kerül sor.
A hozzánk érkezett panaszok kivizsgálása érdekében a célvizsgálatot végző közigazgatási hivatal munkatársai több alkalommal is felkeresték az intézményt és a lakókkal személyesen, az intézet dolgozóinak távollétében beszélgettek. A gondozottak arról számoltak be, hogy jól érzik magukat az otthonban, mindent megkapnak és az ellátással is elégedettek. A Félúton Házakban elhelyezettek elmondták, hogy igénylik és szeretik a számukra biztosított nagyobb önállóságot. Az általuk elmondottak szerint a gondozókkal jó kapcsolatot alakítottak ki, nyilatkozataik szerint soha nem került sor bántalmazásra.
A helyszíni vizsgálatot végzők azt állapították meg, hogy az intézmény dolgozói lelkiismeretesen, magas szakmai színvonalon végzik munkájukat a fogyatékkal élő emberek érdekeinek és jogainak tiszteletben tartásával. Az ellenőrzést végzők a beadványban említett bántalmazásra utaló körülményt nem tapasztaltak, a panaszokban jelzett jogsértéseket semmi nem támasztotta alá.
Az igazgató munkaviszonyának megszüntetéséről az intézmény lakói nem kaptak előzetes tájékoztatást. A rendelkezésünkre álló iratokból kitűnik, hogy mivel a lakókat minden változás érzékenyen érint és néhányan nehezen fogadták a vezetőváltást, valószínűsíthetően ezért fordultak hivatalunkhoz panaszaikkal.
A vizsgálat során fény derült arra is, hogy a gondozottak több alkalommal egymás nevében írták a panaszleveleket. A hivatalunkhoz érkezett kiegészítő beadványok is ezt támasztották alá. Ezekben a beadványtevők arról számoltak be, hogy nem ők írták a panaszokat és a korábbi levelekben foglaltak nem felelnek meg a valóságnak, az intézetben jól érzik magukat.
A vizsgálatra felkért közigazgatási hivatal vezetője összegzésként kiemelte, hogy az intézmény jól felszerelt, amely a lakók kényelmét, igényeit minden tekintetben igyekszik kielégíteni. A gondozottak jól ápoltak, a helyszíni vizsgálatok során megállapítást nyert, hogy a gondozók sok figyelmet és energiát fordítanak a lakók fizikai és mentális állapotára.
Erre a megállapításra jutott az a szakértői bizottság is, amely az ellátást igénybe vevők egészségi, fizikai és mentális állapotának, készségeinek és képességeinek felülvizsgálatát végezte. E bizottság fogalmazta meg azt is, hogy az adott intézményben a lakókat szeretetteljes környezet veszi körül, melyben az otthon dolgozói korszerű szemlélettel segítik a gondozottak mindennapi életét. Ugyanakkor nagy gondot fordítanak az intézet környezetének és egyéb értékeinek a megőrzésére, valamint fejlesztésére is. Mindezek alapján a szakértői bizottság ezt az intézményt ajánlja mintaként a hasonló otthonok számára.
A célvizsgálatot végző szerv munkatársait a helyszíni tapasztalatok és a vonatkozó dokumentumok (lakógyűlésekről szóló jegyzőkönyvek) arról győzték meg, hogy a panaszok nem megalapozottak, az intézményben bántalmazások nem fordultak elő, a lakókat sem fenyegetik, vagy alázzák meg a nevelők. 
A hivatalvezető kitért arra, hogy a Megyei Módszertani Szociális Otthon bevonásával a közeljövőben fogják végezni a jogszabályban előírt kétévenkénti szakmai felülvizsgálatukat, melynek során kiemelt szempontként veszik majd figyelembe a lakókkal kapcsolatos bánásmód vizsgálatát.
A Fővárosi Önkormányzattól, mint fenntartótól arról értesültem, hogy az évi szakmai ellenőrzésük keretében 2003 októberében tartottak helyszíni látogatást az intézményben, melynek során a felvételi kérelmek elutasítása és a szociális rászorultság vizsgálata kapcsán tapasztaltak hiányosságokat. A fenntartói ellenőrzés sem tárt fel azonban olyan jellegű jogsértést, amelyet a panaszosok a hivatalomhoz eljuttatott beadványaikban jeleztek.
Mindezekre tekintettel, a rendelkezésemre álló adatok alapján megállapítottam, hogy a panaszbeadványokban foglaltak alaptalannak bizonyultak, így az általam elrendelt vizsgálatot alkotmányos jogokkal összefüggő visszásság hiányában lezárom.

Budapest, 2004. július 23.

Lenkovics Barnabás sk.